Coenie de Villiers: Nuwe album ‘eerlik, persoonlik’  Coenie de Villiers. Foto: Miemie Wolmarans. Coenie de Villiers se jongste album, Emoji, neem jou behoorlik op reis. Hy wek nie net emosie met behulp van sy lirieke en melodieë nie, maar verplaas jou as’t ware op ŉ emosionele vlak. En dit is presies De Villiers se oogmerk met die album. “Ek wil emosie uitlok, jy moet net nie koud staan nie. Moet tog net nie vanielje wees nie.” Hy gee toe dit is ŉ effens “deurmekaar” album, maar terselfdertyd een wat ook eerlik en baie persoonlik is: “Dit is soos ŉ potjiesresep. Daar is ŉ mengelmoes van musikante en vriende wat saam met my optree, waarvoor ek lief is en waarvoor ek respek het. Ek het met dié album alles gedoen wat ek regtig graag wou doen.” De Villiers het mense soos Elvis Blue, Wouter Kellerman, Karen Zoid, Pops Mohamed, Leon Gropp van die kitaarduo CH2 en Hemelbesem saam met hom ateljee toe genooi. ŉ Mens kan ook vir iGubi, ŉ 87-jarige Khoisan-musikant uit die Kalahari in die snit “Naledi” hoor. Benewens sing bespeel iGubi onder meer ŉ mondboog, kora en ŉ kalimba in dié liedjie. Die snit “Miskien”, waarvoor De Villiers die woorde geskryf het, is ŉ verwerking van die Franse komponis Gabriel Fauré se “Pavane”. Vir dié snit het hy die dienste bekom van die Turkse virtuose duduk-speler, Gürkan Çakmak. “Die duduk is ŉ antieke Armeense dubbelriet-houtblaasinstrument,” verduidelik De Villiers. “Ons kon nie ŉ speler in Suid-Afrika kry nie, en Gürkan het in Athene by ons aangesluit vir die opname. Die resultaat is asemrowend.” De Villiers sê die nuwe album bevat lirieke in Khoi-San, ŉ katspoegie Zoeloe en selfs Engels hoewel dit ŉ Afrikaanse album is, wat eg Suid-Afrikaans is. Emoji is vroeër dié week in die Atterbury-teater in Pretoria bekendgestel en die album is reeds by alle goeie CD-winkels beskikbaar.